Un tribunal de la periferia oraşului Barcelona a admis că artista columbiană a comis nereguli în declaraţia ei fiscală din 2018, cu un prejudiciu de aproximativ 6 milioane de euro pentru fiscul spaniol, dar „neregulile nu sunt suficiente pentru a constitui o infracţiune penală împotriva administraţiei fiscale”, potrivit magistraților. Ei au susținut că Shakira „nu a avut intenţia de a frauda fiscul”, iar Parchetul spaniol a decis că nu există probe suficiente pentru a formula acuzaţii penale.
Tribunalul anunţase în iulie 2023 că a deschis această procedură pentru că Shakira esra suspectată că a folosit societăţi cu sedii în paradisuri fiscale pentru a evita să-şi plătească integral impozitul pe venit şi pe avere în 2018.
Cântăreaţa a plătit o amendă de 6,6 milioane de euro pentru a-şi demonstra disponibilitatea de a rezolva situația cu fiscul spaniol. Acea sumă a inclus, pe lângă taxele datorate fiscului, dobânzi de întârziere şi costuri de regularizare.
Shakira a evitat un proces la sfârşitul anului 2023 în faţa unui tribunal din Barcelona. Pachetul spaniol o acuzase în acel dosar că nu şi-a plătit impozitele în Spania în 2012, 2013 şi 2014, în contextul în care artista a locuit mai mult de 183 de zile pe an în Spania, dincolo de pragul care se consideră că o persoană are rezidenţa fiscală în această ţară. Procurorii au cerut o pedeapsă de opt ani de şi două luni de închisoare şi o amendă de 23,8 milioane de euro.
Convocată la tribunal în noiembrie 2023, Shakira a semnat un acord în ultimul moment cu Parchetul spaniol şi a evitat astfel un proces care risca să mediatizeze detalii despre viaţa ei privată.
Shakira, al cărei nume a apărut în Pandora Papers, vizată de o vastă anchetă jurnalistică în care mai multe personalităţi au fost acuzate că şi-au ascuns veniturile în companii offshore, s-a despărţit de Gerard Pique în 2022 şi s-a mutat de atunci alături de copiii ei la Miami.